
REPUBLIKA HRVATSKA						      
TRGOVAČKI SUD U SPLITU 
Sukoišanska 6, Split                                                                              
U IME REPUBLIKE HRVATSKE
RJEŠENJE

Trgovački sud u Splitu, po sucu Katarini Mikulić, povodom prijedloga predlagatelja-vjerovnika JOŠKA DEDIĆA iz Stobreča, Ivankova 84, OIB: 85022379805, zastupanog po punomoćniku Mihovilu Joviću, odvjetniku u Splitu, Put Supavla 1, Split za pokretanje stečajnog postupka nad dužnikom ŠOLTA HOTELI 2007 d.o.o., Marulićevo šetalište 1, Nečujam, OIB: 81948218737, dana 06. veljače 2017. godine  
r i j e š i o  j e 
Odbacuje se prijedlog za pokretanje stečajnog postupka nad dužnikom ŠOLTA HOTELI 2007 d.o.o., Marulićevo šetalište 1, Nečujam, OIB: 81948218737 od 03. veljače 2017. godine.

Obrazloženje

	Dana 03. veljače 2017. godine predlagatelj-vjerovnik JOŠKO DEDIĆ iz Stobreča, Ivankova 84, OIB: 85022379805 podnio je ovom sudu prijedlog za pokretanje stečajnog postupka nad gore navedenom pravnom osobom, navodeći da rješenjem ovog suda pod poslovnim brojem 4.Stpn-20/2014 od 14. siječnja 2015. godine odobrena predstečajna nagodba nad dužnikom ŠOLTA HOTELI 2007 d.o.o., Marulićevo šetalište 1, Nečujam, OIB: 81948218737. Navedenim rješenjem utvrđeno je dugovanje dužnika prema vjerovniku u ukupnom iznosu od 210.000,00 kuna s otplatnim planom u kojem je predviđena isplata u pet obroka u iznosu od po 42.000,00 kuna s dospijećem prvog obroka na dan 31. prosinca 2015. godine pa nadalje svakog 31. prosinca u narednoj godini u navedenom iznosu. Obzirom na navedeno, a zbog činjenice da dužnik nije postupio po sklopljenoj predstečajnoj nagodbi to vjerovnik držeći da su ispunjene pretpostavke iz čl. 5. st. 2. Stečajnog zakona podnosi prijedlog za otvaranje stečajnog postupka nad navedenim stečajnim dužnikom. 

	Odredbom čl. 13. Stečajnog zakona ("Narodne novine" broj 71/15) propisana je obveza podnošenja podnesaka na propisanim obrascima. 

	Sadržaj i oblik obrazaca propisati će Pravilnikom ministar nadležan za poslove pravosuđa.

	Ukoliko podnesak nije podnesen na propisanom obrascu, sud će ga odbaciti kao nedopušten (čl. 13. st.4. SZ).

	Stupanjem na snagu Stečajnog zakona ("Narodne novine" broj 71/15), ministar nadležan za poslove pravosuđa donio je Pravilnik o sadržaju i obliku obrazaca na kojima se podnose podnesci u predstečajnom i stečajnom postupku. 

Pravilnik je objavljen u Narodnim novinama broj 107/15 od 07. listopada 2015. godine i istog dana stupio je na snagu.

Ministarstvo pravosuđa osiguralo je dostupnost obrazaca na mrežnoj stranici e-oglasne ploče sudova, a kako je to propisano stavkom 3. čl. 13 Stečajnog zakona.

Navedeno stajalište izraženo je u odluci Visokog trgovačkog suda u Zagrebu u odluci pod poslovnim brojem Pž-1400/15 od 09. ožujka 2016. godine 

Kako predlagatelj nije podnio podnesak na propisanom obrascu, iako su prethodno ispunjene sve zakonske pretpostavke za to, valjalo je prijedlog odbaciti  i riješiti kao u izreci.


U Splitu, 06. veljače 2017. godine 


SUDAC


Katarina Mikulić 
									 

POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu RH u Zagrebu. Žalba se podnosi putem ovog suda, pismeno u tri primjerka, u roku od 8 dana od dana dostave ovog rješenja. 
DNA:
-  predlagatelj-vjerovniku po punomoćniku  
-  e-oglasna ploča suda
-  u spis

